同蔣穎叔殿院遊昭亭山廣教寺
作者：郭祥正
朝代：宋

paragraphs: 晴光散餘翳，佳辰值清和。
聯車不辭遠，共登昭亭阿。
步夷愜蒼石，緣險捫修蘿。
迥出白雲上，俯瞰飛鳥過。
凌霄插危觀，裂地注明河。
微風解蘭芷，廣陂浴鳬鵝。
潭潭紫華君，左右森矛戈。
雷電在呼吸，玉帛薦牲犧。
廟食溢千載，祐民理無訛。
崔碑夢恊吉，謝守詩載歌。
却憩林下寺，裴顔跡尤多。
丹青業已晦，長髯但皤皤。
筆畫肖家法，燕尾無偏頗。
覽古發遐想，緣情還獨哦。
逢時不榮達，憔悴同苫蓑。
嗒焉姑自喪，安之如命何。
彼美蔣御史，道術追雄軻。
眄予委泥涸，有意傾餘波。
薦士古來重，披劍今則那。
書爲昭亭篇，昭亭崕可磨。